住棚節

住棚節，又可以叫做「收藏節」、「結廬節」，係猶太教三大朝聖節日之一。每年猶太曆提斯利月第15日開始，慶祝七日。

來歷 
Sukkot 喺希伯來話嘅意思，係指臨時棚舍或者屋仔。根據猶太教經典塔納赫嘅利未記23:41-42所記載：『每年七月間、要向耶和華守這節七日。這為你們世世代代永遠的定例。你們要住在棚裡七日。凡以色列家的人、都要住在棚裡』所以喺呢個節日入面，猶太人會搭建臨時棚舍或者屋仔，然後住喺入面。

呢個節日最初係個農業節，用來喺收成時感謝上帝，後來喺以色列人搬咗去迦南之後，就變成紀念摩西出埃及後曾喺西奈曠野住帳篷四十年。

慶祝 

喺古時，住棚節第一日佢哋會帶埋收成嘅穀物、生果或者牲畜，載歌載舞咁去到耶路撒冷聖殿朝聖。而第二日就會着返件潔白嘅服裝，拎住啲棕櫚葉同楊柳技，一路唱歌一路跳舞，到夜晚重會拎埋火把出嚟助興。而到咗最後日一，就會舉行求雨儀式，由老人家不斷咁祈禱，而後生仔同細路仔就會喺田野度唱歌跳舞，祈求上帝喺之後一年會有雨落，如果咁啱即時有雨嘅話，咁氣氛就會更加高漲。

後嚟以色列人經歷咗出埃及，搬返去迦南住之後，呢日就變成記念摩西出埃及後喺西奈曠野要住喺帳篷嗰四十年。佢哋會根據利未記23:41-42所講，係一個臨時棚舍入面住七日，《密什那》對呢個棚舍有規定：棚舍唔可以搭喺室內或者屋簷下面，只可以搭喺空曠嘅地方。棚舍最小有兩面完整嘅牆壁，第三面唔可以完整。棚舍可以用石頭、木或者金屬加篷布搭成，棚頂要用植物枝葉搭，例如葡萄葉、無花果葉、松樹葉、毛竹葉咁，唔可以鋪得太厚，亦唔可以太薄，日頭要遮到太陽，夜晚又要睇到星星。

男人喺住棚節嗰陣，無論食同住都要喺個棚舍入面，而且只食麵，至於女人同細路，就可以自己決定住唔住棚，但如果天氣太過惡劣，就唔理男女老少都可以唔使住棚。

而家以色列 
而家喺以色列，就快到住棚節時，政府就會搵人去修剪樹木，將剪落嚟嘅樹技派畀人民，等啲人可以用嚟搭棚，啲棚舍通常搭得好唔穩陣，除非打風落雨，否則多數人都會喺個棚度住。

而喺住棚節第一日，猶太教會堂都會有特別嘅慶祝儀式，佢哋會喺猶太教會堂一齊吟誦《頌讚詩篇》，即係塔納赫入面嘅《詩篇》第111-118篇，呢個亦係猶太教用嚟感激上帝嘅儀式。

猶太教節日